
Az ifjúsági színház hatásmechanizmusa. A Mario és a varázsló című előadás hatásvizsgálata.

Dolgozatomban az ifjúsági színházi előadások attitűdváltoztató hatását vizsgálom, elsősorban empirikus módon. A kérdéskör értelemszerűen leginkább a színház társadalmi aspektusát érinti, a módszereket pedig pszichológiából és szociológiából válogattam, ezért először röviden bemutatom ezeknek a tudományágaknak a lehetséges ötvözetét. A konkrét kutatáshoz közelítve röviden tárgyalom a nézőkutatás módjait, majd a mintanéző modellje kapcsán áttérek az ifjúsági színház meghatározására. Az itt körvonalazott előadások nevelő funkciójára koncentrálva meghatározom a pontos kutatási kérdést és bemutatom a vizsgálathoz használt mintát és módszereket. Kutatásomban 26 diák a Mario és a varázsló (Bagossy László, 2012) című előadás előtt és után is kitöltötte ugyanazt a kérdőívet, amely a hipnózisról, a színház funkciójáról és a tekintélytiszteletről vallott nézeteikre kérdezett rá. A két kérdőívet személyenként összevetve statisztikailag jelentős változásokat vizsgáltam és a tekintélytisztelet esetében tendenciózus csökkenést találtam. A dolgozatot az eredmények értékelésével és egy kitekintéssel zárom.



